《送李季才户部出守衡阳》
宋代·程公许

君来我去国，我还君得州。
世事巧违人，参辰不同谋。
庚午蜀贡琛，君亚龙头。
回翔三十的，班序晚见收。
边声震宇县，枢{上笔下完}须忍受筹。
心期白粉闱，晋扈翠云裘。
忽以外庸请，高轩拥前驺。
展也清庙器，若为南国侯。
事会转轇轕，材难费搜求。
似闻石廪峰，琼佩郁飞浮。
其下维清湘，杜兰满汀洲。
官间足娱玩，聊以宽隐忧。
良会当有期，玉泉来蹇修。
芳声保不沫，岁晏终绸缪。
我迂谅无补，行世况鲜俦。
言归承明直，尘容祗含羞。
思土重纡轸，风埃苦淹留。
伫君建中业，同理溯峡舟。
白首三间茅，相依岷峨陬。

作者简介：程公许（？—1251），字季与，一字希颖，号沧州。南宋眉州眉山（今属四川）人，一说叙州宣化（今四川宜宾西北）人。嘉定进士。历官著作郎、起居郎，数论劾史嵩之。后迁中书舍人，进礼部侍郎，又论劾郑清之。屡遭排挤，官终权刑部尚书。有文才，今存《沧州尘缶编》。